ທ່ານນາງຊູຈີວ່າ ການປະຕິຮູບ ໃນມຽນມາ ຕ່າວປິ້ນຄືນບໍ່ໄດ້ ຖ້າຝ່າຍທະຫານຮັບເອົາ
ຫົວໜ້າຝ່າຍຄ້ານມຽນມາ ບອກ ບັນດາຜູ້ຟັງຄໍາ​ປາ​ໄສ ​ຂອງ​ທ່ານ​ນາງ ຢູ່ຍີ່ປຸ່ນ​ ວ່າ ການປະຕິຮູບປະຊາທິປະໄຕ ຂອງມຽນມານັ້ນ ຍັງຕ່າວປິ້ນຄືນໄດ້ຢູ່.​
ທ່ານນາງອອງຊານ ຊູຈີ ຫົວໜ້າພັກຝ່າຍຄ້ານຂອງມຽນມາ ໄດ້ ບອກ ບັນດາຜູ້ຟັງຄໍາປາໄສຂອງທ່ານນາງ ຢູ່ຍີ່ປຸ່ນໃນລະຫວ່າງ ການຢ້ຽມຢາມເມື່ອອາທິດແລ້ວນີ້ ວ່າການປະຕິຮູບປະຊາທິປະ ໄຕຂອງປະເທດ ຂອງ ທ່ານນາງນັ້ນ ບໍ່ແມ່ນວ່າຈະຕ່າວປິ້ນຄືນບໍ່ ໄດ້ແລ້ວໃນເວລານີ້ ແລະກໍຍັງຂຶ້ນຢູ່ກັບຝ່າຍທະຫານທີ່ມີອໍານາດ ທີ່ໄດ້ປົກຄອງປະເທດມາເປັນເວລາຫຼາຍສິບປີນັ້ນຢູ່ ບັນດານັກວິ ເຄາະການເມືອງເວົ້າວ່າ ຄໍາປາໄສຂອງທ່ານນາງ ແມ່ນເປັນອີກ ຮ່ອງຮອຍນຶ່ງທີ່ສະແດງໃຫ້ເຫັນວ່າຜູ້ໄດ້ຮັບລາງວັນໂນແບລທ່ານ ນີ້ ພະຍາຍາມຈະສ້າງຄວາມສົມດຸນໃນລະຫວ່າງສາຍພົວພັນກັບ ຝ່າຍທະຫານ ແລະຄວາມໄຝ່ຝັນທາງການເມືອງຂອງພັກຂອງ ທ່ານນາງ Daniel Schearf ຜູ້ສື່ຂ່າວວີໂອເອ ລາຍງານຈາກ ບາງກອກ ຊຶ່ງທອງປານມີລາຍລະອຽດມາສະເໜີທ່ານ ໃນລະຫວ່າງກ່າວຄໍາປາໄສບັ້ນນຶ່ງ ທີ່ມະຫາວິທະຍາໄລໂຕກຽວຂອງຍີ່ປຸ່ນ ເມື່ອວັນພຸດ ອາທິດຜ່ານມານີ້ ທ່ານນາງອອງຊານ ຊູຈີ ຜູ້ນໍາຝ່າຍຄ້ານຂອງມຽນມາ ຮັບຮູ້ວ່າມຽນມາ ໄດ້ເລີ່ມຕົ້ນເດີນໄປບົນເສັ້ນທາງຂອງປະຊາທິປະໄຕແລ້ວ ແຕ່ກໍກ່າວວ່າຄວາມກ້າວໜ້າ ທີ່ໄດ້ກະທໍາມານັ້ນ ຍັງແຕກຫັກໄດ້ງ່າຍຢູ່ ທ່ານນາງຊູຈີ ເວົ້າວ່າ: ບັນດາຜູ້ນໍາຂອງມຽນມາ ໄດ້ຮັບຄໍາຍ້ອງຍໍສັນເສີນຈາກບັນດານັກການເມືອງຕ່າງປະເທດ ແລະປະມຸກປະເທດຕ່າງໆ ຜູ້ທີ່ຮັບເອົາການປະຕິຮູບທາງການເມືອງຂອງມຽນມາ ວ່າ ເປັນຮ່ອງຮອຍຂອງການເປີດກວ້າງປະຊາທິປະໄຕ ແຕ່ຄໍາເວົ້າທີ່ມີນໍ້າສຽງບອກເຕືອນຂອງທ່ານນາງຊູຈີໃນອາທິດຜ່ານມານັ້ນ ໄດ້ເນັ້ນຢໍ້າ ເຖິງຄວາມສໍາພັນອັນສະລັບຊັບຊ້ອນ ທີ່ທ່ານນາງແລະພັກສັນນິບາດແຫ່ງຊາດເພື່ອປະ ຊາທິປະໄຕ ຫຼື NLD ຂອງທ່ານນາງ ຍັງມີກັບຝ່າຍທະຫານ ທີ່ຍັງເປັນຝ່າຍທີ່ມີອໍານາດ ຫລາຍທີ່ສຸດໃນປະເທດຢູ່ນັ້ນ ບັນດານັກວິເຄາະການເມືອງເວົ້າວ່າ ຄວາມຕ້ອງການຂອງພັກ NLD ເພື່ອປ່ຽນແປງລັດ ຖະທໍາມະນູນສະບັບປີ 2008 ທີ່ຮ່າງໂດຍຝ່າຍທະຫານ ເພື່ອ ເຮັດໃຫ້ມີຄວາມຍຸຕິທໍາ ຫຼາຍຂຶ້ນນັ້ນ ອາດພາໃຫ້ມີການປານີປານອມຫລາຍ ເກີນຂອບເຂດ ຈາກຝ່າຍ NLD ລັດຖະທໍາມະນູນ ແຍກເອົາປະມານນຶ່ງ ສ່ວນສີ່ ຂອງບ່ອນນັ່ງທັງໝົດໃນສະພາໄວ້ໃຫ້ ຝ່າຍທະຫານ ແລະກໍບໍ່ອະນຸ ຍາດໃຫ້ ທ່ານນາງ ອອງຊານ ຊູຈີ ສະໝັກເລືອກຕັ້ງເປັນ ປະທານາທິບໍດີ ອ່ອງ ທູນວຽນ ຜູ້ອໍານວຍການສະຖາບັນການພັດທະນາ Vahu ທີ່ເປັນອົງການຄົ້ນຄວ້າ ຂອງມຽນມາ ເວົ້າວ່າ ພັກຝ່າຍຄ້ານແມ່ນຢູ່ໃນທ່າທີທີ່ລໍາບາກພໍສົມຄວນ ຍ້ອນວ່າຕົນ ຕ້ອງການການສະໜັບສະໜຸນຈາກຝ່າຍທະຫານນັ້ນຢູ່ ທ່ານ ນວຽນ ເວົ້າວ່າ: ທ່ານນາງອອງຊານຊູຈີແລະພັກ NLD ຂອງທ່ານນາງ ຖືກກ່າວໂຈມຕີຢ່າງໃຫຍ່ມາຕະຫຼອດ ໂດຍບັນດານັກເຄຶ່ອນໄຫວດ້ານການເມືອງແລະສິດທິມະນຸດ ວ່າບໍ່ໄດ້ທ້າທາຍ ຫຼືຄັດຄ້ານ ຢ່າງພຽງພໍ ຕໍ່ພັກຂອງລັດຖະບານຂອງປະທານາທິບໍດີ ເທນ ເຊນ ນັບຕັ້ງແຕ່ທ່ານນາງ ແລະ ສະມາຊິກພັກ NLD ໄດ້ຖືກເລືອກຕັ້ງໃຫ້ເຂົ້າໄປນັ່ງໃນສະພາແຫ່ງຊາດ ເປັນຕົ້ນມານັ້ນ ປະວິນ ຊັດຊະວານພົງພັນ ເປັນອາຈານສອນປະຈໍາສູນກາງສຶກສາເອເຊຍຕາເວັນອອກ ສຽງໃຕ້ ທີ່ມະຫາວິທະຍາໄລກຽວໂຕ ທ່ານປະວິນ ເວົ້າວ່າ: ທ່ານນາງອອງຊານ ຊູຈີ ໄດ້ຖືກຕໍາໜິຕິຕຽນ ທີ່ບໍ່ໄດ້ອອກປາກອອກສຽງຕໍ່ຕ້ານການປະຫັດ ປະຫານບັນດາຊົນສ່ວນນ້ອຍທາງສາສະໜາ ໃນລະຫວ່າງເຫດການກໍ່ຄວາມຮຸນແຮງ ທາງສາສະໜາ ທີ່ໄດ້ຍັງຜົນໃຫ້ປະຊາຊົນຫຼາຍກວ່ານຶ່ງແສນຄົນຕ້ອງພັດພາກຈາກຖິ່ນຢູ່ ອາໄສນັ້ນ ເຖິງແມ່ນວ່າການກໍ່ຄວາມຮຸນແຮງດັ່ງກ່າວໄດ້ເປັນການໂຈມຕີພຽງຝ່າຍດຽວ ໂດຍສ່ວນ ໃຫຍ່ກໍຕາມ ທ່ານນາງອອງຊານ ຊູຈີ ກໍບໍ່ຍອມເອີ່ຍປາກກ່າວປ້ອງກັນປະຊາຄົມຊາວ ມຸສລິມ ຫຼືວ່າກ່າວປະນາມພະສົງຊາວພຸດທັງຫຼາຍ ຜູ້ທີ່ຊຸກຍູ້ໃຫ້ມີການກໍ່ເຫດການໂຈມຕີນັ້ນ ໃນຕອນສິ້ນສຸດການຢ້ຽມຢາມຍີ່ປຸ່ນເປັນເວລາດົນນຶ່ງອາທິດນັ້ນ ທ່ານນາງໄດ້ບອກບັນດາ ນັກສຶກສາທີ່ມະຫາວິທະຍາໄລໂຕກຽວວ່າ ສິ່ງທ້າທາຍສໍາລັບມຽນມານັ້ນ ກໍຍັງແມ່ນເລື້ອງ ການຈັດຕັ້ງການປົກຄອງດ້ວຍຕົວບົດກົດໝາຍ ນັ້ນຢູ່ ທ່ານນາງ ຊູຈີ ເວົ້າວ່າ: ບັນດານັກວິເຄາະການເມືອງເວົ້າວ່າ ທ່ານນາງອອງ ຊານ ຊູຈີ ຍັງເປັນຫ່ວງວ່າ ການອອກ ປາກອອກສຽງເພື່ອຊົນກຸ່ມນ້ອຍຊາວມຸສລິມນັ້ນ ອາດເຮັດໃຫ້ຜູ້ສະໜັບສະໜຸນທ່ານນາງ ໃນຊົນກຸ່ມໃຫຍ່ຊາວພຸດຂອງມຽນມານັ້ນ ເຫີນຫ່າງຈາກທ່ານນາງໄດ້ ມີການຄາດໝາຍກັນຢ່າງກວ້າງຂວາງວ່າ ທ່ານນາງຈະສະໝັກເລືອກຕັ້ງເປັນປະທານາທິບໍດີ ໃນປີ 2015 ພັກສັນນິພາບແຫ່ງຊາດເພື່ອປະຊາທິປະໄຕ ຫຼື NLD ໄດ້ຊະນະການເລືອກຕັ້ງທົ່ວປະເທດ ບັ້ນສຸດທ້າຍຂອງມຽນມາໃນປີ 1990 ແຕ່ຝ່າຍທະຫານປະຕິເສດບໍ່ຮັບຮູ້ຜົນການເລືອກຕັ້ງ ໃນຄັ້ງນັ້ນ ແລະໄດ້ກັກບໍລິເວນທ່ານນາງ ມາຕະຫຼອດເວລາສ່ວນໃຫຍ່ຂອງໄລຍະ 20 ປີ ທີ່ຜ່ານມາ